CELEX: 
Language: hu
Date: 2016-12-20 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 648/2012/EU európai parlamenti és tanácsi rendeletnek a nyugdíjkonstrukció-rendszerekre vonatkozó átmeneti időszak meghosszabbítása tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendelet (a továbbiakban: EMIR) tárgyalása során a Tanács és az Európai Parlament megállapodtak abban, hogy a bizonyos kritériumokat teljesítő nyugdíjkonstrukció-rendszerek három éven át mentesülnek az elszámolási kötelezettség alól. Ezt az átmeneti időszakot az EMIR 89. cikkének (1) bekezdése határozta meg, emellett a központi szerződő felek számára további idő áll rendelkezésre a nem pénzbeli fedezetek nyugdíjkonstrukció-rendszerek általi, biztosítéknyújtási célra történő átadását biztosító technikai megoldások kidolgozására. Az EMIR 85. cikke (2) bekezdésének megfelelően a mentesség felhatalmazáson alapuló jogi aktusok révén egy alkalommal két évvel, egy másik alkalommal pedig egy évvel hosszabbítható meg.
            
            
               A Bizottság 2015. június 5-én elfogadta az (EU) 2015/1515 felhatalmazáson alapuló rendeletet (a 648/2012/EU európai parlamenti és tanácsi rendeletnek a nyugdíjkonstrukció-rendszerekre vonatkozó átmeneti időszak meghosszabbítása tekintetében történő módosításáról szóló, (EU) 2015/1515 felhatalmazáson alapuló bizottsági rendelet, HL 239., 2015.9.15., 63. o.), amely két évvel, 2017. augusztus 16-ig meghosszabbítja az EMIR 89. cikkének (1) bekezdésében említett hároméves mentességi időszakot. A Bizottság most javaslatot tesz a meglévő mentesség egy további évvel történő meghosszabbítására e felhatalmazáson alapuló jogi aktus tervezete révén.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A jelenlegi helyzet teljes körű értékelése érdekében a Bizottság alaptanulmányt készíttetett arról, hogy a központi szerződő felek megtették-e a szükséges erőfeszítéseket a nem pénzbeli fedezetek nyugdíjkonstrukció-rendszerek általi átadását biztosító technikai megoldások kidolgozására. Ez az alaptanulmány a potenciális és alternatív megoldásokat is elemezte. Az alaptanulmány ezenfelül elemezte azt is, hogy megoldás hiányában milyen hatással járna a mentesség megszüntetése, kiszámítva az érintett nyugdíjkonstrukció-rendszerek nyugdíjas kedvezményezettjeinek nyugdíjjövedelmében jelentkező csökkenést. 
            
            
               A tanulmányon alapuló jelentésben (COM/2015/039, 2015.2.3.) a Bizottság megállapította, hogy még nem tették meg a szükséges erőfeszítéseket a megfelelő technikai megoldások kidolgozására, és a származtatott ügyletek központi elszámolása továbbra is negatív hatást gyakorolna a jövőbeli nyugdíjasok nyugdíjellátására. 
            
            
               A Bizottság az EMIR 85. cikke (2) bekezdésének megfelelően az ESMA-val és az EIOPA-val is konzultált a jelentésről. A jelentés elfogadását mindkét hatóság támogatta.
            
            
               Az (EU) 2015/1515 felhatalmazáson alapuló rendelet elfogadása óta a Bizottság két nyilvános konzultációt folytatott, amelyek további adatokat szolgáltattak a nyugdíjkonstrukció-rendszerek elszámolási kötelezettség alóli mentességéről. Az EMIR-rel kapcsolatos nyilvános konzultációra
                  1
               , valamint a pénzügyi szolgáltatások uniós szabályozási keretére vonatkozó véleményezési felhívásra
                  2
                érkezett beadványok megerősítették, hogy a jelentés következtetései továbbra is érvényesek.  
            
            
               A Bizottság szolgálatai megvitatták a felhatalmazáson alapuló jogi aktus tervezetét az európai értékpapír-bizottság szakértői csoportjával. Ez a konzultációs folyamat széles körű konszenzushoz vezetett a felhatalmazáson alapuló jogi aktus tervezetével kapcsolatban. 
            
            
               A minőségi jogalkotásra vonatkozó iránymutatásnak (SWD(2015) 111 final, 2015.5.19.) megfelelően a felhatalmazáson alapuló jogi aktus tervezetét négyhetes véleménynyilvánítási időszakra közzétették a minőségi jogalkotási portálon. Négy észrevétel érkezett, amelyek egyöntetűen támogatták a felhatalmazáson alapuló jogi aktus tervezetének elfogadását. 
            
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus elfogadásának jogát a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendelet (EMIR) 85. cikkének (2) bekezdése írja elő.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2016.12.20.)
            
            
               a 648/2012/EU európai parlamenti és tanácsi rendeletnek
                   a nyugdíjkonstrukció-rendszerekre vonatkozó átmeneti időszak meghosszabbítása tekintetében történő módosításáról 
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre
                  3
                és különösen annak 85. cikke (2) bekezdésére,
            
            
               mivel:
            
            
            
               (1)A központi szerződő felek a pénzügyi piacokon kötött szerződések szerződő felei közötti közvetítő szerepét töltik be. E szerződő felek a velük kapcsolatos hitelkockázatot a nemteljesítés potenciális veszteségeit fedező biztosíték nyújtásával csökkentik. A központi szerződő fél kizárólag magas likviditású eszközöket, általában pénzeszközöket fogad el a változóbiztosíték-nyújtás céljaira, mivel az nemteljesítés esetén gyorsan lehívható. 
            
            
               (2)A nyugdíjkonstrukció-rendszerek számos tagállamban aktív résztvevői a tőzsdén kívüli származtatott termékek piacának. Mindazonáltal a nyugdíjkonstrukció-rendszerek pénzeszközök helyett általában inkább magasabb hozamú befektetéseket, például értékpapírokat tartanak, ezzel magas hozamot biztosítva a nyugdíjasok számára. A nyugdíjkonstrukció-rendszereket üzemeltető szervezetek elsődleges célja a nyugállományba vonulók nyugellátásának rendszerint életjáradék, esetenként időszakos vagy egyösszegű kifizetések formájában való biztosítása, ezért a maximális eredményesség és a lehető legnagyobb ügyfélhozamok érdekében jellemzően minimálisra csökkentik a pénzeszközben tartott forrásaik szintjét. Ha tehát az ilyen szervezeteket arra köteleznék, hogy tőzsdén kívüli származtatott ügyleteiket központilag számolják el, eszközeik egy jelentős részét pénzeszközre kellene váltaniuk annak érdekében, hogy megfeleljenek a központi szerződő felek folyamatos biztosítéknyújtási követelményeinek. 
            
            
               (3)A 648/2012/EU rendelet 89. cikkének (1) bekezdése ezért úgy rendelkezik, hogy a rendelet hatálybalépését követő három éven át a 648/2012/EU rendelet 4. cikkében megállapított elszámolási kötelezettség nem vonatkozik azokra a tőzsdén kívüli származtatott ügyletekre, amelyek objektíven mérhető módon csökkentik a nyugdíjkonstrukció-rendszerek fizetőképességéhez közvetlenül kapcsolódó befektetési kockázatokat. Az átmeneti időszak azon intézményekre is vonatkozik, amelyeket azzal a céllal hoztak létre, hogy nemteljesítés esetén kártérítést nyújtsanak a nyugdíjkonstrukció-rendszerek tagjainak.
            
            
               (4)A 648/2012/EU rendelet 85. cikkének (2) bekezdése előírja, hogy a Bizottság készítsen jelentést annak értékelése céljából, hogy a központi szerződő felek megtették-e a szükséges erőfeszítéseket a nyugdíjkonstrukció-rendszerek által nem számlapénzben, változó biztosítékeszközként történő biztosítékeszköz-nyújtásra vonatkozó megfelelő technikai megoldások kidolgozása érdekében. A Bizottság az értékeléshez alaptanulmányt készíttetett arról, hogy a nyugdíjkonstrukció-rendszerek milyen megoldásokat alkalmazva nyújthatnak nem pénzbeli fedezetet a központi szerződő felek számára, valamint arról, hogy megoldás hiányában a mentesség megszüntetése milyen mértékben csökkentené az érintett nyugdíjkonstrukció-rendszerek nyugdíjas kedvezményezettjeinek nyugdíját. Ennek alapján a Bizottság 2015. február 3-án elfogadta a jelentését
                  4
               .
            
            
               (5)A Bizottság a jelentés megállapításaival összhangban úgy vélte, hogy a központi szerződő felek még nem tették meg a szükséges erőfeszítéseket a megfelelő technikai megoldások kidolgozására, és a tőzsdén kívüli származtatott ügyletek központi elszámolása továbbra is negatív hatást gyakorolna a jövőbeli nyugdíjasok nyugdíjellátására. Ennek megfelelően az  (EU) 2015/1515
                  5
                felhatalmazáson alapulóbizottsági rendelet további két évvel meghosszabbította a 648/2012/EU rendelet 89. cikkének (1) bekezdésében említett hároméves átmeneti időszakot. 
            
            
               (6)A Bizottság azóta lefolytatott egy, 2015. augusztusban zárult nyilvános konzultációt, hogy jelentést készítsen a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendelet végrehajtásáról az említett rendelet 85. cikke (1) bekezdésének megfelelően. A Bizottság emellett a pénzügyi szolgáltatások uniós szabályozási keretére vonatkozó véleményezési felhívás keretében is konzultált a nyilvánossággal. A 648/2012/EU rendeletre vonatkozó nyilvános konzultáció eredménye, valamint a véleményezési felhívásra érkezett beadványok megerősítették, hogy – a Bizottság jelentésének megfelelően – a központi szerződő felek még nem tették meg a szükséges erőfeszítéseket a megfelelő technikai megoldások kidolgozására, és a tőzsdén kívüli származtatott ügyletek központi elszámolása továbbra is negatív hatást gyakorolna a jövőbeli nyugdíjasok nyugdíjellátására.
            
            
               (7)A 648/2012/EU rendelet 89. cikkének (1) bekezdésében említett hároméves átmeneti időszakot ezért célszerű tovább hosszabbítani.
            
            
               (8)E rendeletnek a lehető leghamarabb hatályba kell lépnie ahhoz, hogy még a hatályos átmeneti időszak vége előtt, vagy azután a lehető leghamarabb sor kerüljön annak meghosszabbítására. A hatálybalépés késedelme jogbizonytalanságot okozna a nyugdíjkonstrukció-rendszerek számára a tekintetben, hogy fel kell-e készülniük az elszámolási kötelezettségek közeljövőbeli teljesítésére,
            
            
            
               ELFOGADTA EZT A RENDELETET:
            
            
               1. cikk
            
            
            
               A 648/2012/EU rendelet 89. cikke (1) bekezdésének első albekezdése helyébe a következő szöveg lép:
            
            
               „A 4. cikkben megállapított elszámolási kötelezettség 2018. augusztus 16-ig nem vonatkozik azokra a tőzsdén kívüli származtatott ügyletekre, amelyek objektíven mérhető módon csökkentik a 2. cikk 10. pontjában meghatározott nyugdíjkonstrukció-rendszerek fizetőképességéhez közvetlenül kapcsolódó befektetési kockázatokat. Az átmeneti időszak azon intézményekre is vonatkozik, amelyeket azzal a céllal hoztak létre, hogy nemteljesítés esetén kártérítést nyújtsanak a nyugdíjkonstrukció-rendszerek tagjainak.”
            
            
            
               2. cikk
            
         
         
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2016.12.20.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  http://ec.europa.eu/finance/consultations/2015/emir-revision/index_en.htm
               
               
                  
                     (2)
                  
                  
                  http://ec.europa.eu/finance/consultations/2015/financial-regulatory-framework-review/index_en.htm 
               
               
                  
                     (3)
                  HL L 201., 2012.7.27., 1. o.
               
               
                  
                     (4)
                  A Bizottság jelentése az Európai Parlamentnek és a Tanácsnak a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendelet 85. cikkének (2) bekezdése alapján a nyugdíjkonstrukció-rendszerek által nem számlapénzben, változó biztosítékeszközként történő biztosítékeszköz-nyújtásra vonatkozó technikai megoldások kidolgozása tekintetében a központi szerződő felek által elért eredményeknek és erőfeszítéseknek, valamint a megoldást előmozdító esetleges intézkedések szükségességének a felméréséről, COM(2015) 39 final, 2015. február 3.
               
               
                  
                     (5)
                  A Bizottság (EU) 2015/1515 felhatalmazáson alapuló rendelete (2015. június 5.) a 648/2012/EU európai parlamenti és tanácsi rendeletnek a nyugdíjkonstrukció-rendszerekre vonatkozó átmeneti időszak meghosszabbítása tekintetében történő módosításáról (HL L 239., 2015.9.15., 63. o.).